Ny 17-åring pågrepet for ran – NRK Oslo og Viken – Lokale nyheter, TV og radio
Nok en 17-åring pågrepet for brutalt ran
Politiet i Oslo har pågrepet nok en 17-åring etter at en skolerevy ble ranet onsdag kveld.
Politiet sikret spor etter at tre maskerte gutter ranet skolerevyen på Fagerborg videregående skole i Oslo onsdag kveld.
Foto: Espen Skretteberg / NRK
Publisert 06.01.2011, kl. 11.48 Oppdatert 06.01.2011, kl. 18.13
Natt til torsdag ble en gutt på 17 år pågrepet etter ranet av billettkassa til revyen på Fagerborg videregående skole i Oslo.
Torsdag formiddag ble nok en 17-åring pågrepet for det brutale ranet.
– Gutten ble pågrepe i sitt hjem i Oslo sentrum, sier jourhavende etterforsker ved Sentrum politistasjon, Håkon Berg til NRK.
Foreløpig har ingen av de to pågrepne tilstått ranet.
Elevene har fortalt at tre ranere truet dem med kniv. En av ranerne tok kvelertak på jenta som sto i billettluken, og ranerne kom seg unna med rundt 60 000 kroner.
– Politiet ser svært alvorlig på dette, og har satt inn store ressurser i arbeidet med å oppklare saken, sier fungerende stasjonssjef ved Sentrum politistasjon, John Finsberg, som bekrefter at de to er kjenninger av politiet.
Se intervjuet med elevene.
Skolerevy utsatt for væpnet ran
Jobber etter spor
Politiet sikret seg spor på stedet, og sa torsdag at de ikke utelukket nye pågripelser.
Foreløpig har pengene ikke kommet tilrette. Ranerne slo til like før premierevisningen av skolerevyen.
– Gjerningsmennene brukte vold. De skal ha slått og sparket elever, i tillegg til å true dem med kniv, så dette ser vi på som en alvorlig handling, sier operasjonsleder i Oslo politidistrikt Kjell Hjulstad.